Tari Lilin

jmpl|Tari Lilin
Tari Lilin inggih punika silih tunggil tarian tradisional sané mawit saking Sumatra Barat. Tari Lilin puniki ketahnyané kasolahang oleh makudang-kudang pragina utawi prasida taler mapasangan. Para pragina punika makta lilin tur kairingin olih musik. Lilin sané kabakta punika kagenahang ring ajeng piring alit tur kagisiang ring makakalih tangan para praginané. Ritatkala kasolahang, para pragina punika mitehang piring sané kadagingin lilin punika, tur mautsaha mangda lilin punika nénten padem.

Lelintihan 
Ring galah sané sampun lintang, Tari Lilin puniki dados silih tunggil tarian sané kasolahang ring wengi sané magenah ring istana. Tari puniki mawit saking carita ring para kramané irika. Kacritayang wénten anak bajang sané katinggalin olih gegelannyané madagang. Ring sedek dina anu, ali-ali saking gegelannyané ical, tur nénten prasida karereh ngantos wengi. Krana sampun wengi, anak bajang punika ngrerehin ali-ali punika nganggén lilin sané kagenahang ring piring. Anak bajang punika mautsaha ngelilingin natah umahnyané sinambi bungkuk antuk nyénterin tanahé. Gerakan awaknyané sané meliuk, bungkuk, tur nengadah punika ngulangunin. Saking gerakan anak bajang punika, ngranayang Tari Lilin puniki kakaryanin. Tari Lilin sadurungnyané kasolahang ring  upakara adat, sané matetujon antuk ngaturang rasa angayubagia majeng ring Tuhan antuk napi sané sampun kapolihang olih para kramané. Krana mancan nglimbak, ring galah puniki Tari Lilin taler kasolahang pinaka tari babalihan majeng ring para kramané. Lianan saking punika, Tari Lilin taler kasolahang antuk nyanggra tamiu, sané kaigelang sasampun tari pasambahan.

Gerakan 
Tari Lilin madué gerakan sané kapilihang tur nénten kalintang sanget gerakannyané. Krana para praginané patut mautsaha mangda lilin sané kabakta nénten ulung utawi ketélannyané nénten meléléh ka genah sané lianan. Nika mawinan sasolahan puniki nénten madué akéh gerakan tur ngamerluang konséntrasi saking para praginannyané. Sasolahan puniki kasolahang sinambi makta lilin ring duur tanganné, tur makelompok sané gerakannyané minakadi bungkuk, gemulai, tur gerakan sakadi mabakti. Mangda prasida nyihnayang akelompok anak bajang sané ngwantu sawitrannyané ngrereh ali-ali gegelannyané sané ical.

Sarana 
Ritatkala Tari Lilin kasolahang, wénten makudang-kudang sarana sané kaanggén nyangkepin sasolahan puniki. Sané kapertama inggih punika lilin miwah piring sané alit. Lilin punika kaidupang tur kagenahang ring ajeng piring sané alit punika. Sané kaping kalih inggih punika panganggé sané kaanggén olih para pragina. Panganggé sané kaanggén punika marupa panganggé khas saking Minangkabau, inggih punika hiasan sirah sané mawasta tangkuluak, baju sané mawasta batabue, panganggé sornyané sané mawasta lambak, salempang, perhiasan marupa kalung utawi dukuah, gelang sané mawasta galang miwah ali-ali. Sané kaping tiga inggih punika musik sané dados pangiring saking sasolahan punika. Tari Lilin ketahnyané kairingin olih musik khas Melayu Sumatra, minakadi accordeon, biola, gong, gitar, kenong, gendang, bonang, saxophone, miwah tok-tok.

Pustaka